Tesla slaan remme aan op bitcoinArgieffoto van Elon Musk. uitvoerende hoof van Tesla. (Foto: Tesla) Die elektroniese motorvervaardiger Tesla het besluit om nie meer bitcoin as ŉ betaalmiddel vir sy elektriese motors te aanvaar nie. Dít weens die nadelige impak wat die rekenaar-intensiewe mynbouproses om nuwe kriptogeldeenheid te skep op die klimaat het. “Ons is bekommerd oor die vinnig toenemende gebruik van fossielbrandstowwe vir bitcoin-ontginning en -transaksies, veral steenkool, wat die slegste uitlaatgasse van alle soorte brandstof het,” het Elon Musk, uitvoerende hoof van Tesla, Donderdagoggend in ŉ twiet gesê. “Die kripto-geldeenheid is op baie vlakke ŉ goeie idee en ons glo dat dit ŉ belowende toekoms het, maar dit kan nie ten koste van die omgewing wees nie.” Die ontginning van bitcoin het ŉ rekenaarkragstryd geword met masjiene wat elektrisiteit verslind. Een van Musk se dryfvere agter Tesla is juis die skade wat petrolmotors aan die omgewing aanrig. Tesla het in Februarie vir die eerste keer sy plan aangekondig om die kripto-geldeenheid as betaalmiddel vir sy elektriese motors te aanvaar. Die maatskappy het toe ŉ $1,5 miljard (ongeveer R22 miljard) belegging in bitcoin gemaak. Maroela Media het vroeër berig dié belegging het die kripto-geldeenheid se prys tot ’n rekordhoogte laat styg. Dit het ook te midde van skuiwe deur Mastercard en ander hoofstroommaatskappye om kripto-geld te aanvaar, gehelp om bitcoin ŉ hupstoot te gee tot ongekende vlakke in 2021. Volgens Musk sal Tesla niks van sy bitcoin verkoop nie en die motorvervaardiger beplan om uiteindelik dié kripto-geldeenheid te gebruik wanneer mynboubedrywighede oorgaan na meer omgewingsvriendelike energieverbruik. Tesla & Bitcoin pic.twitter.com/YSswJmVZhP — Elon Musk (@elonmusk) May 12, 2021